Efter flere års stridigheder om en ny betalingsbro ved Frederikssund har Folketinget i dag vedtaget den anlægslov, der gør projektet til en realitet. Kun Enhedslisten var imod.

Det statslige bidrag til broen bliver i omegnen af 650 millioner kroner, mens de øvrige 1,35 milliarder til det to milliarder kroner dyre projekt skal finansieres via brugerbetaling de første 40 år. De 650 millioner kroner kommer fra Innovationsfonden og blev af Folketinget afsat under trafikforliget i 2010, da den evigt stigende trængsel omkring Frederikssund blev for meget for selv politikerne på Christiansborg.

Der har været omfattende modstand mod broen, siden Vejdirektoratet i 2010 – efter en tre år lang undersøgelse – afgjorde, at en højbro syd for den eksisterende bro, Kronprins Frederiks Bro, var den bedste løsning for en ny fjordforbindelse.

Protesterne har især omhandlet den brugerfinansierede model, som 10.000 primært lokale har skrevet under på, at de er imod. Både de lokale og Frederikssund Byråd havde desuden hellere set en tunnel-løsning, som var mere skånsom over for natur og naboer. Vejdirektoratet vurderede, at en sådan løsning ville koste op mod 6,6 milliarder kroner.

Samtidig med at Vejdirektoratet anbefalede Trafikstyrelsen at bygge en højbro, advarede man i en VVM-analyse også mod en brugerfinasieret løsning, fordi trafikanterne i så fald ville vælge at køre over den gratis Kronprins Frederiks Bro – uanset trængslen.

Faktisk svarede hele fem ud af seks trafikanter dengang, at de ville vælge betalingsbroen fra.

Læs også: Brugerbetalt bro skræmmer bilister væk

Med vedtagelsen af anlægloven har transportminister Magnus Heunicke (S) nu bemyndigelse til at oprette den offentlige virksomhed 'Fjordforbindelsen Frederikssund', som skal stå for byggeri og drift af højbroen.

EU's habitatdirektiv kan dog vise sig at skabe problemer for broen, der skal passere gennem et meget følsomt naturområde, et såkaldt Natura 2000-område. Direktivet betinger, at broen skal være den mindst skadelige løsning for området, ellers er den ulovlig. Derfor undersøger Vejdirektoratet nu på vegne af Transportministeriet, hvorvidt det er tilfældet.

Den nuværende bro over Roskilde Fjord, Kronprins Frederiks Bro fra 1935, vil fortsat være gratis at passere, mens det vil koste almindelige bilister omkring 15 kroner at komme over den nye bro. For lastbiler vil prisen være på cirka 40 kroner.

Læs også: Frederikssund får sin betalingsbro i 2019

Opførelsen af broen begynder i 2016, og den forventes færdig i 2019. Broen bliver 1,4 kilometer lang.